
Avaldus Avijõe silla all asuvate vanade sillaelementide eemaldamiseks
11.06.2026
MTÜ Lohusuu Vabatahtlik Päästeüksus (Kingu tn 1, Lohusuu alevik, Mustvee vald) pöördub Teie poole palvega eemaldada Jõgeva maakonnas Mustvee vallas Lohusuu külas Tartu–Jõhvi maantee Avijõe silla alla jäänud vanad sillaelemendid ja muud veeliiklust takistavad rajatised, mis on sinna jäänud  peale silla rekontsrueerimist, kuid mis pidanuks tööde käigus ka kohe eemaldama.
Vanad raudbetoonpostid mõõtudega ligikaudu 30 × 40 cm, millest igaühe sees on umbes 12 armatuurvarrast läbimõõduga ca 32 mm, paiknevad mõlemal pool uut keskmist sillasammast. Tartu-poolsel küljel asuvad lisaks vees täismetallist sulundseina elemendid. Paadiomanikud kasutavad paadiga liiklemiseks peamiselt Jõhvi-poolset sillasammast, mille juures paikneb viis vana sillaposti.
Aastakümnete jooksul on nende vanade postide tõttu kahjustada saanud mitmete harrastus- ja kutseliste kalurite ning teiste paadiomanike paadid ja paadimootorid. Ka meie vabatahtlik päästeüksus on kolmel korral saanud paadikahjustusi nimetatud postide tõttu.
Lisaks oli silla ümbrus ja sillast ülesvoolu jääv jõesäng täitunud suure hulga kruusa ja kividega, mis pärinevad tõenäoliselt 1990. aastatel toimunud uue silla ehitustöödest.
MTÜ Lohusuu Vabatahtlik Päästeüksus on omal algatusel ja omavahenditest lasknud Avijõe vasakkaldal (Jõhvi-poolsel kaldal) nimetatud kruusa ja kivid eemaldada kahe erineva kopatöö tellimisega, mille kogumaksumus oli ligikaudu 970 eurot. Samas on kalda servas endiselt osaliselt alles ajutise silla ehitamisest maasse rammitud puitpostid. Tartu-poolne külg on jäänud pärast viimast silla remonti korrastamata ning vajab samuti puhastamist ja endise olukorra taastamist.
Praeguseks on võimalik sillaalust ja jõe kaldaid ohutult puhastada, kuna Tartu ja Jõhvi vahel kulgev sideteenuste valguskaabel viidi mõned aastad tagasi pärast MTÜ Lohusuu Vabatahtlik Päästeüksuse märgukirja sügavale jõesängi alla.
Nimetatud postide, sulundseina elementide ning kruusa eemaldamine on väga vajalik, kuna Avijõge kasutab järjest rohkem nii kohalikke kui ka kaugemalt saabunud paadiomanikke, kes soovivad liikuda mööda jõge Peipsi järvele. Lisaks takistavad nimetatud rajatised ja jäägid Avijões elavate kalade loomulikku elukeskkonda.
Vanade sillaelementide säilimine jões kujutab endast jätkuvat ohtu veeliikluse ohutusele ning võib põhjustada õnnetusi nii kohalikele elanikele, kaluritele kui ka päästetöödel osalevatele üksustele. Takistused jões raskendavad vajadusel ka pääste- ja hooldustehnika liikumist ning võivad madalama veetaseme korral muutuda eriti ohtlikuks.
Arvestades asjaolu, et nimetatud ohtlikud rajatised asuvad aktiivselt kasutatavas veetees ning nende tõttu on juba toimunud mitmeid paadi- ja mootorikahjustusi, võib edasiste õnnetuste korral tekkida küsimus ka rajatise omaniku või haldaja vastutusest ohtliku olukorra kõrvaldamata jätmise eest.
Leiame, et veeliiklusele ohtlike ja kasutuseta rajatiste eemaldamine on vajalik ohutu veeliikluse tagamiseks ning avaliku veetee korrashoiu põhimõtete järgimiseks.
Samuti kahjustavad jões asuvad ehitusjäägid piirkonna üldist heakorda ja vähendavad Avijõe kui kohaliku veetee kasutusvõimalusi ning atraktiivsust. Endise olukorra taastamine aitaks parandada nii veeliikluse turvalisust, keskkonnaseisundit kui ka piirkonna külastatavust.
Palume Transpordiametil võtta meie pöördumine menetlusse esimesel võimalusel ning anda tagasisidet, millal oleks võimalik nimetatud tööd teostada, et taastada Avijõe silla alune ning sillast ülesvoolu jääv jõesäng ohutuks ja kasutatavaks.

